ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0363/98 υποβολή: Marνa Sornosa Martνnez (GUE/NGL) προς την Επιτροπή (24 Φεβρουαρίου 1998)

Θέμα: Οι αλικές Aguamarga στο Alicante

Σε γραπτή ερώτηση που υπέβαλα στην Επιτροπή στις 3 Δεκεμβρίου 1997, αναφερόμουν στον σοβαρό κίνδυνο που διατρέχει ο υγρότοπος της Aguamarga στο Alicante, από τις πιέσεις οικιστικής ανάπτυξης τις οποίες ανέκαθεν υπόκειτο.

Σήμερα ο όμιλος επιχειρήσεων Kelme προωθεί σχέδιο οικιστικής ανάπτυξης στον εν λόγω υγρότοπο, το οποίο προβλέπει την κατασκευή ενός αθλητικού συγκροτήματος, τεχνητής λίμνης και 500 κατοικιών.

Η περιοχή αυτή έχει ενταχθεί στον κατάλογο υγροτόπων της Αυτόνομης Κοινότητας της Βαλένθιας και, ως εκ τούτου, η έγκριση του προειρημένου σχεδίου απαιτεί την τροποποίηση του γενικού ρυθμιστικού πολεοδομικού σχεδίου και τον επαναχαρακτηρισμό ως δομήσιμου με χαμηλό συντελεστή τουλάχιστον του ενός τετάρτου του εδάφους της περιοχής.

Οι οικολογικές οργανώσεις και τα κόμματα της αντιπολίτευσης αντιτίθενται σθεναρώς στο εν λόγω σχέδιο, αλλά το κυβερνητικό κόμμα φαίνεται διατεθειμένο να το υποστηρίξει, και, συνεπώς, δεν πρέπει να αποκλείεται η έγκρισή του.

Λαμβάνοντας υπόψη ότι ο υγρότοπος των εν λόγω αλικών είναι ένας φυσικός χώρος μεγάλης σπουδαιότητας, από άποψη πολιτισμική, επιστημονική και αναψυχής,

1. Μπορεί η Επιτροοπή να παρέμβει για να διατηρηθεί στη σημερινή του μορφή;

2. Μπορεί να επανεξετάσει τις πτυχές που έθιξα στην προηγούμενη γραπτή μου ερώτηση επί του θέματος;

Απάντηση της κας Bjerregaard εξ ονόματος της Επιτροπής (13 Μαρτίου 1998)

Ο εν λόγω τόπος δεν έχει χαρακτηρισθεί ζώνη ειδικής προστασίας για τα πτηνά (ΖΕΠ) στο πλαίσιο της οδηγίας 79/409/ΕΟΚ περί της διατηρήσεως των αγρίων πτηνών ((ΕΕ L 103 της 25.4.1979. )). Ούτε έχει ταξινομηθεί επιστημονικά ως σημαντική ζώνη για τη διατήρηση των πτηνών.

Ο εν λόγω τόπος δεν έχει προταθεί από την Ισπανία για να συμπεριληφθεί στο δίκτυο Natura 2000, στο πλαίσιο της οδηγίας 92/43/ΕΟΚ για τη διατήρηση των φυσικών οικοτόπων καθώς και της άγριας πανίδας και χλωρίδας ((ΕΕ L 206 της 22.7.1992. )). Ούτε είναι εις γνώση της Επιτροπής ότι ο εν λόγω τόπος προστατεύει τύπο φυσικού ενδιαιτήματος ή είδος προτεραιότητας, τα οποία, βάσει τεκμηριωμένων και αξιόπιστων επιστημονικών πληροφοριών, θα τον καταστούσαν αναγκαίο για τη διατήρηση του συγκεκριμένου τύπου ενδιαιτήματος προτεραιότητας ή για την επιβίωση του εν λόγω είδους προτεραιότητας. Η Επιτροπή δεν έχει συνεπώς ειδικούς λόγους να παρέμβει στη θέση των ισπανικών αρχών.

Η θέση της Επιτροπής δεν έχει αλλάξει σε σχέση με αυτήν που εκφράστηκε στην απάντηση που δόθηκε στη γραπτή ερώτηση Ε-4039/97 του Αξιότιμου Μέλους του Κοινοβουλίου ((ΕΕ C 196 της 22.6.1998, σελ. 66. )). Η Ισπανία διεβίβασε τον Ιανουάριο του 1998 τον κατάλογο των τόπων που προτείνονται να συμπεριληφθούν στο δίκτυο Natura 2000 για την βιογεωγραφική περιφέρεια της Μεσογείου. Ο εν λόγω υγρότοπος δεν περιλαμβάνεται στον συγκεκριμένο κατάλογο.
ΓΡΑΠΤΗ ΕΡΩΤΗΣΗ E-0467/98 υποβολή: Allan Macartney (ARE) προς την Επιτροπή (27 Φεβρουαρίου 1998)

Θέμα: Ορισμός του χρόνου στη θάλασσα στο πλαίσιο του ΠΠΠ ΙV (Πολυετές Πρόγραμμα Προσανατολισμού τέταρτης γενιάς)

Μπορεί η Επιτροπή να μας πεί ποιά κράτη μέλη προτίθενται να υλοποιήσουν τους στόχους για την αλιευτική προσπάθεια που προβλέπονται στο πλαίσιο του ΠΠΠ ΙV περιορίζοντας τις δραστηριότητές τους (δηλαδή τον αριθμό ημερών στη θάλασσα) και να διευκρινίσει εάν ο ορισμός του χρόνου στη θάλασσα αντιστοιχεί, για κάθε περίπτωση, σε ό,τι έχει προβλεφθεί στα πολυετή προγράμματα προσανατολισμού;

Συμφωνεί η Επιτροπή ότι ο ορισμός αυτός πρέπει να είναι ενιαίος για να μπορέσει να αξιολογηθεί σωστά η αλιευτική προσπάθεια στο πλαίσιο των ΠΠΠ (πολυετών προγραμμάτων προσανατολισμού);

Απάντηση της κας Bonino εξ ονόματος της Επιτροπής (2 Απριλίου 1998)

Τα κράτη μέλη, τα οποία προτίθενται να περιορίσουν τις δραστηριότητές τους κατά τη διάρκεια του πολυετούς προγράμματος προσανατολισμού (ΠΠΠ) IV, είναι η Γερμανία, η Γαλλία, η Ιρλανδία, οι Κ. Χώρες, η Σουηδία και το Ην. Βασίλειο.

Στο πλαίσιο των ΠΠΠ, η δραστηριότητα ενός σκάφους υπολογίζεται βάσει του αριθμού των ημερών κατά τις οποίες βρισκόταν το σκάφος στη θάλασσα, σύμφωνα με τον κανονισμό (ΕΚ) αριθ. 109/94 ((ΕΕ L 19 της 22.01.1994. )) της Επιτροπής περί του νηολογίου των αλιευτικών σκαφών της Κοινότητας.

Ο ανωτέρω ορισμός ισχύει για όλα τα κράτη μέλη. Μετά το πέρας του ΠΠΠ IV, η Επιτροπή θα εξακριβώσει αν οι δραστηριότητες, σε όλα τα κράτη μέλη, είναι σύμφωνες με την κοινοτική νομοθεσία.
ΓΡΑΠΤΗ ΕΡΩΤΗΣΗ E-0258/98 υποβολή: Hiltrud Breyer (V) προς την Επιτροπή (13 Φεβρουαρίου 1998)

Θέμα: Ανικανότητα προς εργασία και βιοπορισμό

Όλα τα κράτη μέλη της ΕΕ ενδιαφέρονται φυσικά για τη διατήρηση του επιπέδου του ακαθάριστου εθνικού προϊόντος τους. Αυτό μπορεί να επιτευχθεί μόνον εάν ληφθούν τα κατάλληλα προληπτικά μέτρα στον τομέα της προστασίας της υγείας, του καταναλωτή και της εργασίας.

1. Γνωρίζει η Επιτροπή εάν έχει αυξηθεί στα διάφορα κράτη μέλη το ποσοστό της ανικανότητας προς εργασία και βιοπορισμό;

2. Εάν ναι, ποιά μέτρα προτίθεται να λάβει η Επιτροπή για να σταματήσει την τάση αυτή;

Απάντηση του κ. Flynn εξ ονόματος της Επιτροπής (17 Απριλίου 1998)

Επί του παρόντος, η Επιτροπή εξετάζει διεξοδικά το πρόβλημα που έθεσε το Αξιότιμος Μέλος του Κοινοβουλίου και δε θα παραλείψει να την ενημερώσει σχετικά το ταχύτερο δυνατό.
ΓΡΑΠΤΗ ΕΡΩΤΗΣΗ E-0250/98 υποβολή: Richard Howitt (PSE) προς την Επιτροπή (13 Φεβρουαρίου 1998)

Θέμα: Απουσία κοινής ευρωπαϊκής οδηγίας για το θόρυβο

Έχοντας υπόψη την ανησυχία της Κοινότητας σχετικά με την υγεία και την ευημερία των ευρωπαίων πολιτών, και υπό το φως των σαφών στόχων των οδηγιών για το περιβάλλον, γιατί οι εν λόγω στόχοι δεν έχουν συγχωνευτεί σε μια οδηγία για την ηχορύπανση;

Θα παραδεχτεί η Επιτροπή ότι θα έπρεπε να έχει ασχοληθεί από καιρό με το θέμα και ότι θα πρέπει να το συμπεριλάβει στις προτεραιότητές της;

Απάντηση της κας Bjerregaard εξ ονόματος της Επιτροπής (18 Μαρτίου 1998)

Η Επιτροπή έχει ήδη καταπιαστεί με την εκπόνηση αποτελεσματικών μέτρων καταπολέμησης του θορύβου, όπως ανήγγειλε στην Πράσινη Βίβλο που εξέδωσε το 1996 σχετικά με την μελλοντική πολιτική για τον θόρυβο ((COM(96)540 τελικό )).

Στις 18 Φεβρουαρίου 1998 η Επιτροπή ενέκρινε πρόταση για οδηγία του Ευρωπαϊκού Κοινοβουλίου και του Συμβουλίου για την προσέγγιση των νομοθεσιών των κρατών μελών σχετικά με την εκπομπή θορύβου από τεχνικό εξοπλισμό χρησιμοποιούμενο σε εξωτερικούς χώρους ((COM(98)46 )). Στις αρχές του 1999 αναμένεται ότι η Επιτροπή θα υιοθετήσει πρόταση για οδηγία πλαίσιο σχετικά με το θόρυβο στο περιβάλλον. Προς τούτο θα απαιτηθεί η εναρμόνιση θεμάτων όπως η εκτίμηση των επιπτώσεων, οι μαθηματικοί υπολογισμοί, η παρακολούθηση και οι μετρήσεις, η αποτύπωση του θορύβου και σχέδια καταπολέμησής του.

Για τον Μάιο του 1998 έχει προγραμματιστεί σημαντικό συνέδριο που θα πραγματοποιηθεί στην Κοπεγχάγη, στο οποίο έχει προσκληθεί να αντιπροσωπευθεί το Κοινοβούλιο. Έχουν ήδη κυκλοφορήσει ευρέως τα σχέδια των εντολών που έχουν ανατεθεί στις ομάδες εργασίας.
ΓΡΑΠΤΗ ΕΡΩΤΗΣΗ E-0439/98 υποβολή: Niels Sindal (PSE) προς την Επιτροπή (24 Φεβρουαρίου 1998)

Θέμα: Κρατική ενίσχυση

Ποιά είναι η άποψη της Επιτροπής ως προς το ενδεχόμενο να επιτραπεί στη Γαλλία η χορήγηση κρατικής ενίσχυσης, με στόχο να επιτευχθούν επενδύσεις της ιαπωνικής αυτοκινητοβιομηχανίας ΤΟΥΟΤΑ στη Γαλλία;

Απάντηση του κ. Van Miert εξ ονόματος της Επιτροπής (13 Μαρτίου 1998)

Το σχέδιο κρατικής ενίσχυσης που αφορά την επένδυση της επιχείρησης Toyota στην πόλη Valenciennes δεν έχει ακόμα κοινοποιηθεί στην Επιτροπή από τις γαλλικές αρχές. Όταν κοινοποιηθεί, η εξέταση της Επιτροπής θα βασισθεί στο κοινοτικό πλαίσιο για τις κρατικές ενισχύσεις προς την αυτοκινητοβιομηχανία.

Τούτο έχει στόχο τη διασφάλιση της διαφάνειας της ροής της ενίσχυσης και επιβάλλει αυστηρή πειθαρχία στη χορήγηση επιδοτήσεων, προκειμένου να περιοριστούν όσο το δυνατό περισσότερο οι στρεβλώσεις του ανταγωνισμού στην κοινοτική βιομηχανία. Λαμβάνει υπ'όψη του τόσο τις ανάγκες περιφερειακής ανάπτυξης όσο και τις ιδιαιτερότητες του τομέα της αυτοκινητοβιομηχανίας που χαρακτηρίζεται από σημαντική πλεονάζουσα παραγωγική ικανότητα στην Ευρώπη.

Συνοπτική παρουσίαση του ισχύοντος κοινοτικού πλαισίου για τις ενισχύσεις προς την αυτοκινητοβιομηχανία για τα έτη 1998-2000 έχει σταλεί απ'ευθείας στο Αξιότιμο Μέλος του Κοινοβουλίου καθώς επίσης και στη γενική γραμματεία του Κοινοβουλίου.
ΓΡΑΠΤΗ ΕΡΩΤΗΣΗ P-0732/98 υποβολή: Hiltrud Breyer (V) προς την Επιτροπή (2 Μαρτίου 1998)

Θέμα: Πιστώσεις της ΕΕ για τα ομόσπονδα κρατίδια Ρηνανία Παλατινάτο και Σάαρ από τον Ιανουάριο 1996

Από ποια προγράμματα και ταμεία χορήγησε η Κοινότητα ενισχύσεις στα κρατίδια Ρηνανία Παλατινάτο και Σάαρ από τον Ιανουάριο 1995, σε ποιο ύψος ανέρχονται οι πιστώσεις αυτές, και για πού προορίζονταν κυρίως οι ενισχύσεις:

1. Για την προώθηση της απασχόλησης και την καταπολέμηση της μακρόχρονης ανεργίας στο πλαίσιο του Ευρωπαϊκού Ταμείου Περιφερειακής Ανάπτυξης, του Ευρωπαϊκού Κοινωνικού Ταμείου, του ΕΓΤΠΕ και άλλων κοινοτικών δράσεων;

2. Για την προώθηση της έρευνας και της ανάπτυξης, στον τομέα των πανεπιστημίων και ιδρυμάτων ανωτάτης εκπαίδευσης, στον τομέα των ιδιωτικών επιχειρήσεων;

3. Για την προώθηση των σχέσεων και των εμπορικών συναλλαγών με τις χώρες της Κεντρικής και Ανατολικής Ευρώπης;

4. Από προγράμματα που αφορούν τους νέους;

5. Από προγράμματα που αφορούν την εκπαίδευση;

6. Για προγράμματα υπέρ των γυναικών;

7. Για πολιτιστικά προγράμματα;

8. Πώς αξιολογεί η ΕΕ την επιτυχία των μέτρων αυτών;

9. Πόσες θέσεις εργασίας δημιουργήθηκαν και για ποιες κατηγορίες επαγγελμάτων;

10. Πρόκειται για θέσεις εργασίας ορισμένου ή αορίστου χρόνου;

Απάντηση του κ. Santer εξ ονόματος της Επιτροπής (19 Μαρτίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ P-0854/98 υποβολή: Lyndon Harrison (PSE) προς την Επιτροπή (11 Μαρτίου 1998)

Θέμα: Ευθύνη σε περίπτωση πυρκαϊάς

Η ευθύνη σε περίπτωση πυρκαϊάς κατανέμεται μεταξύ πολλών Γενικών Διευθύνσεων της Επιτροπής. Πώς εξασφαλίζει η Επιτροπή ότι τα ζητήματα αυτά αντιμετωπίζονται κατά συνεκτικόν και όχι διάχυτον τρόπο;

Απάντηση του κ. Santer εξ ονόματος της Επιτροπής (8 Απριλίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0324/98 υποβολή: Bernard Castagnθde (ARE) προς την Επιτροπή (17 Φεβρουαρίου 1998)

Θέμα: Εφοδιασμός σε σιτηρά των κατ' εξοχή απόκεντρων περιοχών

Εδώ και δυο χρόνια υποβάλλονται στην Επιτροπή αιτήσεις σχετικά με την αισθητή μείωση των ενισχύσεων στον εφοδιασμό κυρίως σε σιτηρά. Τί προτίθεται να πράξει η Επιτροπή για την επαναφορά ενός ικανοποιητικού επιπέδου ενίσχυσης, προκειμένου να επιτευχθούν οι στόχοι που ορίζονται στο POSEICAN, POSEIDOM και POSEIMA, και κυρίως ο εφοδιασμός των εν λόγω περιοχών σε φτηνά προϊόντα;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-0288/98, E-0289/98, E-0324/98 και E-0400/98 (17 Μαρτίου 1998)

Τα αξιότιμα μέλη του Κοινοβουλίου παρακαλούνται να ανατρέξουν στην απάντηση που έδωσε η Επιτροπή στην γραπτή ερώτηση P-327/98 του κ. Souchet ((βλέπε σελίδα 78. )).
ΓΡΑΠΤΗ ΕΡΩΤΗΣΗ E-0448/98 υποβολή: Gerardo Bianco (PPE), Michl Ebner (PPE) και Pierluigi Castagnetti (PPE) προς το Συμβούλιο (27 Φεβρουαρίου 1998)

Θέμα: Η αεροπορική τραγωδία στο χωριό Καβαλέζε (Τρέντο, Ιταλία)

Στις 3 Φεβρουαρίου 1998, ένα στρατιωτικό αμερικανικό αεροσκάφος έκοψε κατά τη διάρκεια πτήσεως τα συρματόσχοινα του εναέριου σχοινοσιδηρόδρομου (τελεφερίκ) στο όρος Τσερμίς στο χωριό Καβαλέζε (Τρέντο, Ιταλία) προκαλώντας τον θάνατο σε 20 άτομα από έξι διαφορετικές υπηκοότητες. Το αεροσκάφος εκτελούσε εκπαιδευτική πτήση σε χαμηλό ύψος και υπάρχουν υποψίες ότι παραβίαζε τις διατάξεις περί ασφάλειας που προβλέπονται για αυτές τις στρατιωτικές επιχειρήσεις.

Ερωτάται η Προεδρία του Συμβουλίου εάν σκοπεύει να παρέμβει σε όλες τις στρατιωτικές διοικήσεις των δυνάμεων αεροπορίας που δρουν στο ευρωπαϊκό έδαφος προκειμένου να ληφθούν όλα τα απαραίτητα μέτρα για την τήρηση των διατάξεων περί ασφάλειας που καθορίζονται από τους καανονισμούς πτήσεως;

Απάντηση (4 Ιουνίου 1998)

Ο Αξιότιμος Κύριος Βουλευτής γνωρίζει ασφαλώς ότι το Συμβούλιο αποδίδει εξαιρετική σημασία στα θέματα αεροπορικής ασφάλειας.

Προκειμένου να υπάρξει βελτίωση των προτύπων, η Ευρωπαϊκή Κοινότητα πρόκειται πολύ σύντομα να ζητήσει να γίνει μέλος του «Eurocontrol», ώστε να εξασφαλισθεί η εγκαθίδρυση και λειτουργία ενός μηχανισμού πολυμερούς ανάπτυξης και εναρμόνισης των κανόνων ασφαλείας στον τομέα της διαχείρισης της εναέριας κυκλοφορίας. Παραλλήλως, η Ευρωπαϊκή Κοινότητα εξετάζει τη δυνατότητα σύστασης μιας Ευρωπαϊκής Αρχής για την Αεροπορική Ασφάλεια.

Σχετικώς με τα διδάγματα που θα ήταν δυνατόν να αντληθούν από το ιδιαίτερο ατύχημα στο οποίο αναφέρεται ο Αξιότιμος Κύριος Βουλευτής, δεν έχουν μέχρι στιγμής υποβληθεί στο Συμβούλιο προτάσεις της Επιτροπής.
ΓΡΑΠΤΗ ΕΡΩΤΗΣΗ E-0562/98 υποβολή: Olivier Dupuis (ARE) προς την Επιτροπή (4 Μαρτίου 1998)

Θέμα: Σύγκρουση γεωργίας/άγριας πανίδας στο Καμερούν

Η σύγκλιση των άγριων οικοσυστημάτων σε γεωργικές γαίες αποτελεί αναμφίβολα το πρώτο οικολογικό πρόβλημα, το οποίο αντιμετωπίζει η Αφρική σήμερα καθώς και τη μεγαλύτερη απειλή για τη βιοποικιλότητα της ηπείρου. Όλο και περισσότερο οι εμπειρογνώμονες θεωρούν ότι μια μεγαλύτερη αξιολόγηση των φυσικών πόρων και ιδιαίτερα της άγριας πανίδας αποτελεί τη μόνη λύση σ' αυτό το μεγάλο ανθρώπινο και οικολογικό πρόβλημα.

Παραδόξως, στο Καμερούν, φαίνεται ότι η γαλλική κυβέρνηση επιδοτεί εδώ και μερικά έτη την παραγωγή βάμβακος, πράγμα το οποίο έχει αρνητικές επιπτώσεις για τα φυσικά οικοσυστήματα (εξασθένηση των εδαφών) και την πανίδα, αλλά είναι πολύ πιο αποδοτικό για τους γεωργούς του Καμερούν.

Η Επιτροπή γνωρίζει αυτό το πρόβλημα; Δύναται να προβεί σε διαβήματα στη γαλλική κυβέρνηση, ώστε να αναλύσει τις μακροπρόθεσμες οικολογικές, οικονομικές και κοινωνικές επιπτώσεις γι' αυτές τις στρατηγικές; Δεν θεωρεί η Επιτροπή ότι αυτές οι εμπειρίες που πραγματοποιούνται στο νότιο τμήμα της Αφρικής (μεγαλύτερη αξιολόγηση της πανίδας) θα μπορούσαν να βοηθήσουν στην εξεύρεση λύσεων;

Απάντηση του κ. Pinheiro εξ ονόματος της Επιτροπής (26 Μαρτίου 1998)

Η Επιτροπή και τα κράτη μέλη συμμερίζονται τα ερωτήματα που έθεσε το Αξιότιμο Μέλος του Κοινοβουλίου σχετικά με τις οικονομικές, κοινωνικές και οικολογικές επιπτώσεις της καλλιέργειας βάμβακος.

Σχετικά με το θέμα που αφορά τη διμερή γαλλική συνεργασία, η Επιτροπή καλεί το Αξιότιμο Μέλος του Κοινοβουλίου να απευθυνθεί απευθείας στις γαλλικές αρχές όσον αφορά την ανάλυση των επιπτώσεων της καλλιέργειας βάμβακος που διατηρεί η Γαλλία στο Βόρειο Καμερούν.

Εν πάση περιπτώσει, η Επιτροπή υπενθυμίζει ότι έχει αναλάβει, εδώ και δέκα χρόνια στο Καμερούν και γενικότερα στην Κεντρική Αφρική, τη χρηματοδότηση σημαντικών προγραμμάτων ορθολογικής χρησιμοποίησης των δασικών οικοσυστημάτων για τη διατήρηση ιδίως της βιοποικιλότητας και της άγριας πανίδας.
ΓΡΑΠΤΗ ΕΡΩΤΗΣΗ E-0660/98 υποβολή: Leonie van Bladel (UPE) προς το Συμβούλιο (16 Μαρτίου 1998)

Θέμα: Ολλανδική κωλυσιεργία στη διεθνή αναζήτηση εμπόρου ναρκωτικών

1. Έχει πληροφορηθεί ο Πρόεδρος του Συμβουλίου την πρόθεση του Ολλανδού Υπουργού Δικαιοσύνης (του κόμματος D66) να ζητήσει την παραίτηση του Εισαγγελέα της Χάγης κ. Arthur Docters van Leeuwen;

2. Είναι ενήμερο το Συμβούλιο για την απόρρητη έκθεση της Υπηρεσίας Πληροφοριών της Ολλανδίας αριθ. 913 της 21ης Ιανουαρίου 1982 από την οποία προκύπτει ότι ο τότε Ολλανδός Υπουργός Άμυνας και σήμερα Ολλανδός Υπουργός Εξωτερικών Υποθέσεων, κ. H.A.F.M.O. van Mierlo (του κόμματος D66) είχε την πρόθεση να αναλάβει την εκπαίδευση της υπηρεσίας πληροφοριών του τότε δικτάτορα του Σουρινάμ, Desi Bouterse;

3. Συνειδητοποιεί άραγε το Συμβούλιο ότι μια στρατιωτική υπηρεσία πληροφοριών ενός δικτάτορα δεν χρησιμοποιείται για τίποτε άλλο παρά μόνο για την καταπίεση των πολιτών;

4. Είναι ενήμερο το Συμβούλιο για το γεγονός ότι η ολλανδική δικαιοσύνη έχει ζητήσει, διεθνώς, να εντοπισθεί ο πρώην δικτάτορας του Σουρινάμ Bouterse, ο οποίος θεωρείται ύποπτος για τεράστιο διεθνές εμπόριο κοκαΐνης;

5. Έχει επίγνωση το Συμβούλιο του γεγονότος ότι οι Υπουργοί Van Mierlo και Sorgdrager παρεμπόδισαν πέρυσι τη σύλληψη του Bouterse στη Βραζιλία;

6. Είναι ενήμερο το Συμβούλιο για τις περιστάσεις που οδήγησαν στη θέση σε διαθεσιμότητα του αρμοδίου για την αναζήτηση του κ. Bouterse εισαγγελέα κ. Charles van der Voort;

7. Συνειδητοποιεί το Συμβούλιο ότι τελικά ο γενικός εισαγγελέας της Χάγης κ. Docters van Leeuwen ήταν ο μόνος πρόθυμος να εξακολουθήσει την αναζήτηση και δίωξη του δικτάτορα Bouterse;

8. Δεν είναι άραγε της άποψης το Συμβούλιο ότι η παραίτηση του κ. Docters van Leeuwen αποτελεί άλλο ένα βήμα προς τη ματαίωση της δίωξης του Desi Bouterse;

9. Είναι διατεθειμένο το Συμβούλιο να ζητήσει επιτακτικά από την Ολλανδία να επιτρέψει στον Γενικό Εισαγγελέα κ. Docters van Leeuwen να αναλάβει εκ νέου τα καθήκοντά του για να ασχοληθεί και πάλι με τη δίωξη και σύλληψη του Bouterse;

Απάντηση (25 Μαΐου 1998)

Οι ερωτήσεις που θέτει η Αξιότιμος Βουλευτής άπτονται θεμάτων που αποτελούν εσωτερική υπόθεση των Κάτω Χωρών.
ΓΡΑΠΤΗ ΕΡΩΤΗΣΗ P-0489/98 υποβολή: Karl Habsburg-Lothringen (PPE) προς την Επιτροπή (17 Φεβρουαρίου 1998)

Θέμα: Έκθεση σχετικά με την προσέγγιση των φόρων κατανάλωσης για το οινόπνευμα και τα οινοπνευματώδη ποτά

Με την οδηγία 92/84/ΕΟΚ της 19.10.1992 ((ΕΕ L 316 της 31.10.1992, σελ. 29. )) καθιερώθηκε, με σκοπό την προσέγγιση των φόρων κατανάλωσης, ένα σύστημα ελαχίστων σχετικών φορολογικών συντελεστών. Σύμφωνα με το άρθρο 8 της ανωτέρω οδηγίας, το Συμβούλιο πρέπει να ελέγχει κάθε δύο έτη, και για πρώτη φορά το αργότερο έως τις 31 Δεκεμβρίου 1994, τους καθοριζομένους με τις διατάξεις της εν λόγω οδηγίας φόρους κατανάλωσης και να αποφασίζει ομοφώνως, μετά από ακρόαση του Ευρωπαϊκού Κοινοβουλίου, τα απαιτούμενα σχετικά μέτρα.

Τη βάση για τον εν λόγω έλεγχο αποτελεί μιά έκθεση και ενδεχομένως μία πρόταση της Επιτροπής. Στην εν λόγω έκθεση πρέπει να λαμβάνονται υπόψη η ομαλή λειτουργία της εσωτερικής αγοράς, το πραγματικό ύψος των εν λόγω φορολογικών συντελεστών, οι γενικοί στόχοι της Συνθήκης, καθώς και ο ανταγωνισμός μεταξύ των διαφόρων ομάδων οινοπνευματωδών ποτών.

Σε μία πρώτη έκθεση της Επιτροπής προς το Συμβούλιο και το Ευρωπαϊκό Κοινοβούλιο, με ημερομηνία 13 Σεπτεμβρίου 1995, προτάθηκε κατ' ουσίαν η αναβολή της προσαρμογής των ελαχίστων φορολογικών συντελεστών για τα οινοπνευματώδη προϊόντα έως ότου ολοκληρωθούν περαιτέρω σχετικές έρευνες και διαβουλεύσεις.

Έως τώρα δεν έχει υποβληθεί άλλη σχετική έκθεση, γεγονός το οποίο σημαίνει ότι, σύμφωνα με την ανωτέρω οδηγία, υπάρχει καθυστέρηση άνω του ενός έτους.

Πότε θα υποβάλει η Επιτροπή έκθεση στο Ευρωπαϊκό Κοινοβούλιο σχετικά με την προσέγγιση των φόρων κατανάλωσης για το οινόπνευμα και τα οινοπνευματώδη ποτά;

Πώς ερμηνεύει η Επιτροπή το γεγονός ότι η εν λόγω έκθεση έχει καθυστερήσει άνω του ενός έτους;

Απάντηση του κ. Monti εξ ονόματος της Επιτροπής (10 Μαρτίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-37/98 του κ. Miller ((ΕΕ C 196 της 22.6.1998, σελ. 110. )).
ΓΡΑΠΤΗ ΕΡΩΤΗΣΗ E-0484/98 υποβολή: Richard Howitt (PSE) προς την Επιτροπή (27 Φεβρουαρίου 1998)

Θέμα: Μεταβατικές ρυθμίσεις για τις περιοχές ΚΟΝVΕR που δεν θα είναι πλέον επιλέξιμες μετά το 1999

Δεδομένου ότι το 50% των επιλέξιμων για την κοινοτική πρωτοβουλία ΚΟΝVΕR περιοχών σε ευρωπαϊκή κλίμακα δεν περιλαμβάνονται στις επιλέξιμες, δυνάμει των βασικών προγραμμάτων του ΕΤΠΑ, περιοχές, εξετάζει η Επιτροπή το ενδεχόμενο να χρηματοδοτήσει μεταβατικές ρυθμίσεις υπέρ των περιοχών που δεν θα είναι πλέον επιλέξιμες στο πλαίσιο των νέων προγραμμάτων των Διαρθρωτικών Ταμείων μετά το 1999; Εάν όχι, πώς μπορεί να εξηγήσει η Επιτροπή τη διαφορετική μεταχείριση αυτών των περιοχών σε σχέση με εκείνη που επιφυλάχθηκε για τις περιοχές του στόχου 2 οι οποίες ναι μεν θα χάσουν την ιδιότητα των επιλέξιμων περιοχών αλλά θα μπορέσουν να επωφεληθούν από μεταβατικές ρυθμίσεις;

Aπάντηση της κας Wulf-Mathies εξ ονόματος της Επιτροπής (31 Μαρτίου 1998)

Οι κατευθυντήριες γραμμές της Επιτροπής, οι οποίες δημοσιεύθηκαν το 1994 ((EE C 180 της 1.07.1994. )), και οι οποίες αφορούν την κοινοτική πρωτοβουλία KONVER προέβλεπαν, πράγματι, την δυνατότητα για τα κράτη μέλη να προτείνουν μη επιλέξιμες περιοχές στα διαρθρωτικά ταμεία δίχως το εκατοστιαίο ποσοστό των περιοχών αυτών να ξεπερνά το 50% της συνολικής κοινοτικής συμμετοχής.

Ο πίνακας των επιλέξιμων περιοχών έτσι όπως δημοσιεύθηκε ((EE C 402 της 31.12.1994. )) προτείνει μόνο 35% περίπου μη επιλέξιμων περιοχών στα διαρθρωτικά ταμεία συναρτήσει της κοινοτικής συμμετοχής.

Άλλωστε,στο πλαίσιο της αναθεώρησης των διαρθρωτικών ταμείων, η Επιτροπή προτίθεται να προβλέψει μεταβατική περίοδο μόνον για τις ζώνες οι οποίες είναι σήμερα επιλέξιμες δυνάμει των στόχων 1 και 2 και οι οποίες δεν θα επωφελούντο πλέον κατά την περίοδο 2000-2006. Η ύπαρξη μιας μεταβατικής περιόδου προϋποθέτει επομένως την επιλεξιμότητα. Κατά συνέπεια, οι μη επιλέξιμες περιοχές δεν θα μπορούσαν να διεκδικήσουν μια τέτοιου είδους μεταβατική περίοδο.

Ωστόσο, οι περιοχές οι οποίες βρίσκονται εκτός των στόχων 1 και 2 θα μπορούσαν να επωφεληθούν από τα μέτρα του νέου στόχου 3. Ο στόχος αυτός πρέπει να επιτρέψει την ανάπτυξη των ενεργειών εκσυγχρονισμού των αγορών της εργασίας σε συνοχή με τα πολυετή προγράμματα για την απασχόληση και το νέο τίτλο για την απασχόληση της συνθήκης του Άμστερνταμ. Θα ευνοηθούν έτσι τα μέτρα προσαρμογής και εκσυγχρονισμού των συστημάτων για την παιδεία, την κατάρτιση και την απασχόληση με την προοπτική αύξησης της ανταγωνιστικότητας της κοινοτικής οικονομίας και της πλαισίωσης των οικονομικών και κοινωνικών αλλαγών στο σύνολο της επικράτειας.
ΓΡΑΠΤΗ ΕΡΩΤΗΣΗ E-0418/98 υποβολή: Paul Rόbig (PPE) προς την Επιτροπή (24 Φεβρουαρίου 1998)

Θέμα: Μόνιμη αντιπροσωπεία της ΕΕ στα κράτη ASEAN

Αντιπροσωπεία του Ευρωπαϊκού Κοινοβουλίου ενημερώθηκε λεπτομερώς για την οικονομική κρίση στην Ασία επί τη ευκαιρία ταξιδιού στη Μαλαισία και την Ινδονησία.

Παρά τις διάφορες δραστηριότητες της ΕΕ και των κρατών μελών της, αλλά και τις πρωτοβουλίες από πλευράς του Διεθνούς Νομισματικού Ταμείου, και λαμβάνοντας υπόψη τις ενδεχόμενες συνέπειες της κρίσης αυτής για την Ευρώπη, καθίσταται απόλυτη ανάγκη της μεγαλύτερης συμμετοχής της ΕΕ -με συγκεκριμένες πρωτοβουλίες- για τη διευθέτηση των προβλημάτων. Ιδιαίτερα επιθυμητή θεωρείται, στη συνάρτηση αυτή, η θέσπιση μονίμων αντιπροσωπειών της Ευρωπαϊκής Ένωσης, όπως για παράδειγμα στην Κουάλα Λουμπούρ και τη Σιγκαπούρη. Το συγκεκριμένο αίτημα επαναλήφθηκε και στη συζήτηση της ολομέλειας του Ευρωπαϊκού Κοινοβουλίου τον Ιανουάριο.

Συμφωνεί η Ευρωπαϊκή Επιτροπή με την απόψη ότι μια εντατικότερη παρουσία αφενός μέσω των μέσων ενημέρωσης και αφετέρου μέσω των αντιπροσωπειών στα κράτη ASEAN θα έχει θετικά αποτελέσματα για την γενικότερη εικόνα της ΕΕ και τις δυνατότητες επιρροής της στην όλη περιοχή;

Σχεδιάζει η Επιτροπή τη λήψη συγκεκριμένων μέτρων για την εγκατάσταση αντιπροσωπειών στα κράτη ASEAN;

Μπορεί η Επιτροπή να ανακοινώσει ήδη το χρονοδιάγραμμα για την υλοποίηση των εν λόγω σχεδίων;

Απάντηση του κ. Van den Broek εξ ονόματος της Επιτροπής (17 Μαρτίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ρ-290/98 του κ. Bertens ((βλέπε σελίδα 72. )).